CELEX: 32022R1036
Language: lv
Date: 2022-06-29 00:00:00
Title: Komisijas Deleģētā regula (ES) 2022/1036 (2022. gada 29. jūnijs), ar ko attiecībā uz pārskata perioda pagarināšanu groza Eiropas Parlamenta un Padomes Regulu (ES) 2020/1429 (Dokuments attiecas uz EEZ)

30.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 173/50
               
            
         KOMISIJAS DELEĢĒTĀ REGULA (ES) 2022/1036
         (2022. gada 29. jūnijs),
         ar ko attiecībā uz pārskata perioda pagarināšanu groza Eiropas Parlamenta un Padomes Regulu (ES) 2020/1429
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2020/1429 (2020. gada 7. oktobris), ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum (1), un jo īpaši tās 5. panta 2. punktu,
         tā kā:
         
                     (1)
                  
                  
                     Covid-19 pandēmijas rezultātā dzelzceļa satiksmes apjomā vērojams straujš kritums, ko izraisa pieprasījuma ievērojama samazināšanās un pandēmijas ierobežošanai ieviestie dalībvalstu tiešie pasākumi.
                  
               
                     (2)
                  
                  
                     Dzelzceļa pārvadājumu uzņēmumi ilgstoši saskaras ar ievērojamām likviditātes problēmām, lieliem zaudējumiem un dažos gadījumos ar maksātnespējas draudiem, un šos apstākļus tie nevar ietekmēt.
                  
               
                     (3)
                  
                  
                     Lai novērstu Covid-19 pandēmijas negatīvo ekonomisko ietekmi un atbalstītu dzelzceļa pārvadājumu uzņēmumus, Regula (ES) 2020/1429 ļauj dalībvalstīm atļaut infrastruktūras pārvaldītājiem samazināt, atcelt vai atlikt maksu par piekļuvi dzelzceļa infrastruktūrai. Minētā iespēja tika piešķirta uz ierobežotu pārskata periodu, kas pēdējo reizi ar Eiropas Parlamenta un Padomes Regulu (ES) 2022/312 (2) tika pagarināts līdz 2022. gada 30. jūnijam.
                  
               
                     (4)
                  
                  
                     Mobilitātes ierobežojumi pandēmijas laikā būtiski ietekmēja dzelzceļa pasažieru pārvadājumu pakalpojumu izmantošanu. Mazākā mērā tie ietekmēja arī dzelzceļa kravu pārvadājumu pakalpojumus. Pamatojoties uz Savienības dzelzceļa infrastruktūras pārvaldītāju sniegtajiem datiem, pandēmija vissmagāk skāra pasažieru pārvadājumu segmentu. Visvairāk tika skarts pasažieru komercpakalpojumu segments, kurā visās dalībvalstīs ievērojami samazinājās tā piedāvājums, kas vēl nav atgriezies 2019. gada līmenī.
                  
               
                     (5)
                  
                  
                     Tīklā ekspluatēto kravas vilcienu skaits atjaunojās, un 2021. gadā tas bija tikai par 0,1 % zemāks nekā 2019. gadā. Sabiedrisko pakalpojumu saistību (SPS) pasažieru vilcienu skaits, kas 2021. gadā pārvietojās tīklā, bija par 2 % lielāks nekā 2019. gadā, bet 2020. gadā tas bija par 5,1 % zemāks nekā 2019. gadā. Tomēr, ņemot vērā to, ka pasažieru skaits gan 2020. gadā, gan 2021. gadā sasniedza divas trešdaļas no 2019. gadā ceļojošo pasažieru skaita, pandēmijas samazināto ietekmi un turpmāko atveseļošanos, visticamāk, veicināja nepārtraukts finansiālais atbalsts, ko kompetentās iestādes sniedza saskaņā ar SPS līgumiem. Faktiski 2021. gadā pasažieru komercvilcienu skaits joprojām bija par 18,2 % mazāks nekā 2019. gadā. 2020. gadā tas bija par 22,9 % zemāks salīdzinājumā ar 2019. gadu, tādējādi neuzrādot būtisku atveseļošanos.
                  
               
                     (6)
                  
                  
                     Līdzīgas tendences var novērot, ja satiksmi izsaka vilcienkilometros. Vilcienkilometros, ko nobraukuši dzelzceļa tīklā esoši kravas vilcieni, bija vērojamas atveseļošanās pazīmes, kas 2021. gadā bija tikai par 0,5 % mazākas nekā 2019. gadā. Pasažieru SPS pakalpojumi, kas izteikti vilcienkilometros, 2021. gadā bija par 1,1 % lielāki salīdzinājumā ar 2019. gadu. Tomēr 2021. gadā pasažieru komercpakalpojumi, kas izteikti vilcienkilometros, joprojām bija par 18,7 % mazāki nekā 2019. gadā, kas ir neliels uzlabojums salīdzinājumā ar 2020. gadu.
                  
               
                     (7)
                  
                  
                     Tāpēc ir skaidrs, ka Covid-19 pandēmijas ietekmes dēļ dzelzceļa satiksmes līmenis pastāvīgi samazinās pasažieru segmentā, kas 2018. gadā veidoja aptuveni 80 % no visas satiksmes, kas izteikta vilcienkilometros.
                  
               
                     (8)
                  
                  
                     Pasaules Veselības organizācijas dati liecina, ka katru dienu reģistrēto Covid-19 gadījumu skaits Eiropā strauji palielinājās 2022. gada sākumā līdz līmenim, kas pandēmijas laikā nekad netika sasniegts. Turklāt katru dienu ziņoto gadījumu skaits joprojām ir ļoti liels.
                  
               
                     (9)
                  
                  
                     Paredzams, ka pandēmija pastāvīgi negatīvi ietekmēs dzelzceļa satiksmi, un arī dzelzceļa pārvadājumu uzņēmumu grūtā finansiālā situācija, visticamāk, saglabāsies līdz 2022. gada beigām.
                  
               
                     (10)
                  
                  
                     Tādēļ Regulas (ES) 2020/1429 1. pantā noteiktais pārskata periods ir jāpagarina līdz 2022. gada 31. decembrim.
                  
               
                     (11)
                  
                  
                     Ja Eiropas Parlamentam un Padomei šī regula būtu jāpārbauda visu Regulas (ES) 2020/1429 6. panta 6. punktā paredzēto iebildumu laikposmu, šī regula stātos spēkā tikai pēc tā pārskata perioda beigām, kas patlaban paredzēts Regulas (ES) 2020/1429 1. pantā. Lai novērstu juridisko nenoteiktību, šī regula būtu jāpieņem saskaņā ar steidzamības procedūru, kas sīki izklāstīta Regulas (ES) 2020/1429 7. pantā, un tai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Regulas (ES) 2020/1429 1. pantu aizstāj ar šādu:
            
               
                  “1. pants
                  Ar šo regulu paredz pagaidu noteikumus, saskaņā ar kuriem piemēro maksu par dzelzceļa infrastruktūras izmantošanu, kā noteikts Direktīvas 2012/34/ES IV nodaļā. Tā attiecas uz dzelzceļa infrastruktūras izmantošanu iekšzemes un starptautiskajiem dzelzceļa pārvadājumiem, kas ietilpst minētās direktīvas darbības jomā, laikā no 2020. gada 1. marta līdz 2022. gada 31. decembrim (“pārskata periods”).”
               
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 29. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 333, 12.10.2020., 1. lpp.
         
         
            (2)  Eiropas Parlamenta un Padomes Regula (ES) 2022/312 (2022. gada 24. februāris), ar ko Regulu (ES) 2020/1429 groza attiecībā uz to pagaidu pasākumu piemērošanas pārskata perioda ilgumu, kuri attiecas uz maksas iekasēšanu par dzelzceļa infrastruktūras izmantošanu (OV L 55, 28.2.2022., 1. lpp.).